На основу Одлуке Општинског већа о расписивању Јавног конкурса за учешће привредних субјеката у спровођењу мера енергетске санације у домаћинствима 01 број 011-36/22 од 26.08.2022. године и Правилника о суфинансирању мера енергетске санације породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте 01 број 110-9/22 од 20.04.2022. године, општина Пожега дана 01.09.2022. године расписује,

**ЈАВНИ КОНКУРС**

**ЗА УЧЕШЋЕ ПРИВРЕДНИХ СУБЈЕКАТА У СПРОВОЂЕЊУ МЕРА ЕНЕРГЕТСКЕ САНАЦИЈЕ**  **У ДОМАЋИНСТВИМА ПУТЕМ УГРАДЊЕ СОЛАРНИХ ПАНЕЛА ЗА ПРОИЗВОДЊУ ЕЛЕКТРИЧНЕ ЕНЕРГИЈЕ ЗА СОПСТВЕНЕ ПОТРЕБЕ И УНАПРЕЂЕЊЕ ТЕРМОТЕХНИЧКОГ СИСТЕМА ПУТЕМ УГРАДЊЕ КАЛОРИМЕТАРА, ЦИРКУЛАЦИОНИХ ПУМПИ, ТЕРМОСТАТСКИХ ВЕНТИЛА И ДЕЛИТЕЉА ТОПЛОТЕ НА ТЕРИТОРИЈИ ОПШТИНЕ ПОЖЕГА**

У оквиру реализације Програма енергетске санације стамбених зграда, породичних кућа и станова који спроводи општина Пожега за 2022. годину, а у циљу финансијске подршке домаћинствима у процесу енергетске санације за 2022. годину (у даљем тексту: Програм), а у складу са чланом 15. Правилника о суфинансирању мера енергетске санације, породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте (у даљем тексту: Правилник), расписује се Јавни конкурс за учешће привредних субјеката у спровођењу мера енергетске санације у домаћинствима путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте (у даљем тексту: Јавни конкурс) ради избора привредних субјеката који се баве производњом, услугама и радовима на енергетској санацији стамбених објеката. Eнергетскa санација у домаћинствима спроводи се кроз сарадњу са привредним субјектима који се баве радовима уградње соларних панела за производњу електричне енергије и радовима на унапређењу термотехничких система путем уградње калориметара, циркулационих пумпи, термостатских вентила и делитеља топлоте, а крајњи корисници бесповратних средстава су домаћинства на територији општине Пожега. Домаћинства која остваре право на суфинансирање могу набавити добра или услуге искључиво од привредних субјеката изабраних путем овог Јавног конкурса.

Циљ спровођења мера енергетске санације путем уградње соларних панела за производњу електричне енергије за сопствене потребе и унапређења термотехничких система путем уградње калориметара, циркулационих пумпи, термостатских вентила и делитеља топлоте је унапређење енергетске ефикасности и повећано коришћење обновљивих извора енергије у домаћинствима на територији општине Пожега.

**I ПРЕДМЕТ**

Предмет Јавног конкурса је избор привредних субјеката за спровођење следећих мера енергетске ефикасности:

1. набавка и уградња соларних панела, инвертера и пратеће инсталације за породичне куће за производњу електричне енергије за сопствене потребе,уградња двосмерног мерног уређаја за мерење предате и примљене електричне енергије, и израда неопходне техничке документације и извештаја извођача радова на уградњи соларних панела и пратеће инсталације за производњу електричне енергије као и извештаја о уградњи мерног места који су у складу са законом неопходни приликом прикључења на дистрибутивни систем,
2. уградња електронски регулисаних циркулационих пумпи за породичне куће, опремање система грејања са уређајима за регулацију и мерење предате количине топлоте објекту (калориметри, делитељи топлоте, баланс вентили) за станове.

**II ПРАВО УЧЕШЋА НА ЈАВНОМ КОНКУРСУ**

Право учешћа на Јавном конкурсу имају сви заинтересовани привредни субјекти који испуњавају законом утврђене услове за обављање делатности и услове дефинисане Правилником и Јавном конкурсом.

На Јавном конкурсу могу учествовати привредни субјекти који врше набавку, радове и уградњу материјала, опреме и уређаја.

**III УСЛОВИ ЗА УЧЕШЋЕ НА ЈАВНОМ КОНКУРСУ**

**Услови за учешће привредних субјекти који врше набавку и радове на уградњи соларних панела и пратеће инсталације на Јавном конкурсу:**

* да су уписани у регистар АПР-а, а регистровани су као привредна друштва и предузетници најмање шест месеци од дана подношења пријаве,
* да над њима није покренут стечајни поступак или поступак ликвидације,
* да имају атесте за материјале и производе,
* да имају запосленог или на неки други начин ангажованог инжењера електротехнике који поседује лиценцу у складу са законом којим се уређује изградња објеката, а који ће бити задужен за израду извештаја за уграђену инсталацију соларних панела за производњу електричне енергије,
* да дају гаранцију на инвертер од минимално 5 година и на соларне колекторе од минимално 10 година,
* да су обезбедили довољну количину соларних панела и пратеће опреме како би се реализовао Јавни конкурс.

**Услови за учешће привредних субјекти који врше радове на унапређењу термотехничког система путем уградње калориметара, циркулационих пумпи, термостатских вентила и делитеља топлоте на Јавном конкурсу:**

* да су уписани у регистар АПР-а, а регистровани су као привредна друштва и предузетници најмање шест месеци од дана подношења пријаве,
* да над њима није покренут стечајни поступак или поступак ликвидације,
* да имају атесте за материјале и производе.

**IV ДОКУМЕНТАЦИЈА КОЈУ ЈЕ ПОТРЕБНО ПРИЛОЖИТИ ПРИ ПОДНОШЕЊУ**

**ПРИЈАВЕ**

Пријаву за учешће на Јавном конкурсу подносиоци попуњавају читко, штампаним словима, на српском језику, ћириличним писмом.

Подносилац пријаве је потребно да достави следећу документацију:

1. Пријавни образац (Прилог 1) у три примерка (оригинал и две копије);
2. Потписану изјава о прихватању услова Јавног конкурса (Образац 1);
3. Потписане сагласности (Образац 2 и Образац 3);
4. Потписану изјаву о обезбеђености довољних количина соларних панела (Образац 4) (за меру уградња соларних панела);
5. Атесте за материјале и производе;
6. Решење о упису у регистар привредних субјеката;
7. Гаранција на инвертер и соларне панеле (за меру уградња соларних панела).

За предузетнике је потребно да лице које је регистровало обављање делатности као предузетник достави изјаву којом се прихватају услови наведени у Јавном конкурсу. За задруге потребно је доставити изјаву директора. Ова изјава мора бити дата након датума објављивања јавног конкурса, а не мора бити оверена код нотара.

У случају да је оснивач привредног субјекта страно правно лице, узима се изјава којом се прихватају услови наведени у Јавном конкурсу коју ће дати законски заступник привредног субјекта подносиоца захтева. Уколико постоји више законских заступника подносиоца захтева потребно је да сви доставе наведену изјаву која мора бити дата након датума објављивања јавног конкурса, а не мора бити оверена код нотара.

У случају да је оснивач привредног субјекта страно физичко лице потребно је да сви законски заступници привредног субјекта подносиоца захтева доставе изјаву којом се прихватају услови наведени у Јавном конкурсу, која мора бити дата након датума објављивања јавног конкурса, а не мора бити оверена код нотара.

**V ПРЕУЗИМАЊЕ ДОКУМЕНТАЦИЈЕ ЗА ЈАВНИ КОНКУРС**

Конкурсна документација за Јавни конкурс може се преузети на интернет страници Општине Пожега [www.pozega.org.rs](http://www.pozega.org.rs) или на писарници Општинске управе општине Пожега

и садржи:

− Комплетан текст Јавног конкурса,

− Прилог 1 – Пријавни образац,

− Прилог 2 – Изјаве подносиоца пријаве (Обрасци 1, 2, 3 и 4),

− Прилог 3 – Критеријуми и начин бодовања за оцену пријаве.

**VI КРИТЕРИЈУМИ ЗА ИЗБОР ПРИВРЕДНИХ СУБЈЕКАТА**

**Критеријуми за рангирање привредних субјеката који врше набавку и радове на уградњи соларних панела и пратеће инсталације обухватају следеће:**

1. цену за:

- опрему и кровну уградњу за соларну електрану капацитета 6 kW инсталисане снаге соларних панела, укључујући и уградњу и пратеће инсталације за производњу електричне енергије,

- набавку и уградњу двосмерног мерног уређаја за мерење предате и примљене електричне енергије,

- израду техничке документације која обухвата предмер и предрачун, као и извештај о уградњи соларних панела и уградњи мерног места који је у складу са законом неопходан приликом прикључења на дистрибутивни систем.

(Цене дати по наведним ставкама, а потребну опрему предвидети по Правилима о раду дистрибутивног система ОДС-а.)

1. рок важења цена;
2. рок важења гаранције на инвертер (минимално 5 година) и соларне панеле (минимално 10 година) и процењени износ произведeне електричне енергије у периоду од три године (за инсталисану снагу соларних панела 6 kW очекиван износ је 15.000 kWh).

**Критеријуми за рангирање привредних субјеката који врше набавку и радове на уградњи електронски регулисаних циркулационих пумпи за породичне куће, опремање система грејања са уређајима за регулацију и мерење предате количине топлоте објекту (калориметри, делитељи топлоте, баланс вентили) за станове обухватају следеће:**

1. цене кључних добара заједно са уградњом за меру за коју конкуришу;
2. рок важења цена за меру коју конкуришу.

Јавним конкурсом се одређује максимални број бодова по сваком од критеријума и број бодова по поткритеријумима, ако су поткритеријуми дефинисани у оквиру појединих критеријума.

Укупан максимални број бодова по свим критеријумима и поткритеријумима примењеним на појединачну меру не може прећи 100.

**VII МЕСТО И РОК ДОСТАВЉАЊА ПРИЈАВА**

Попуњени, оверени и одштампани пријавни образац у три примерка (један оригинал и две копије) и пратећа документација достављају се у затвореној коверти са назнаком:

**„ПРИЈАВА ЗА ЈАВНИ КОНКУРС ЗА УЧЕШЋЕ ПРИВРЕДНИХ СУБЈЕКАТА У СПРОВОЂЕЊУ МЕРЕ ЕНЕРГЕТСКЕ САНАЦИЈЕ ПУТЕМ УГРАДЊЕ СОЛАРНИХ ПАНЕЛА ЗА ПРОИЗВОДЊУ ЕЛЕКТРИЧНЕ ЕНЕРГИЈЕ ЗА СОПСТВЕНЕ ПОТРЕБЕ И УНАПРЕЂЕЊЕ ТЕРМОТЕХНИЧКОГ СИСТЕМА ПУТЕМ УГРАДЊЕ КАЛОРИМЕТАРА, ЦИРКУЛАЦИОНИХ ПУМПИ, ТЕРМОСТАТСКИХ ВЕНТИЛА И ДЕЛИТЕЉА ТОПЛОТЕ У ДОМАЋИНСТВИМА**

**– НЕ ОТВАРАТИ“,**

са пуном адресом пошиљаоца на полеђини коверте.

Пријава се предаје на писарници Општинске управе општине Пожега или препоручено поштом на адресу:

Општина Пожега

Општинска управа Пожега / Комисија за реализацију мера енергетске санације породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте

Трг слободе бр. 9, 31210 Пожега

Рок за подношење пријава је **16.09.2022. године.**

**Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин неће бити узете у разматрање.** Неблаговремене и непотпуне пријаве се неће разматрати.

**За све додатне информације и обавештења подносилац пријаве се може обратити на контакт телефон 031/3816-401.**

За информације у вези Јавног конкурса можете се обратити на електронску адресу: Е-mail: [ler@pozega.ls.gov.rs](mailto:ler@pozega.ls.gov.rs) .

Сва питања и одговори биће објављени на интернет страници Oпштине Пожега, линк: [www.pozega.org.rs](http://www.pozega.org.rs/) .

**VIII ОДБАЦИВАЊЕ И ОДБИЈАЊЕ ПРИЈАВЕ**

Непотпуну, неуредну и неблаговремену пријаву Комисија одбацује решењем.

Против решења из става 1 овог одељка може се уложити жалба Општинском већу општине Пожега, преко Комисије, у року од 8 (осам) дана од дана достављања.

Комисија решењем одбија пријаву уколико утврди да иста не испуњава услове прописане одељком III Јавног конкурса.

Против решења из става 3 овог одељка може се уложити жалба Општинском већу општине Пожега, преко Комисије, у року од 8 (осам) дана од дана достављања.

**IX ОЦЕНА, ИЗБОР И ОБЈАВЉИВАЊЕ ОДЛУКЕ О ИЗБОРУ ПРИВРЕДНИХ СУБЈЕКАТА**

Оцењивање и избор привредних субјеката врши се у складу са деломVI Јавног конкурса и Правилником.

Оцењивање и избор привредних субјеката врши Комисија за реализацију мера енергетске санације породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте (у даљем тексту: Комисија) на основу прегледа поднетих пријава.

У току поступка оцене и избора привредних субјеката Комисија може да од Подносиоца пријаве, према потреби, затражи додатну документацију и информације.

Комисија разматра, оцењује, рангира приспеле пријаве и утврђује Прелиминарну листу директних корисника (привредних субјеката).

Прелиминарна листа изабраних привредних субјеката се објављује на огласној табли Општинске управе и званичној интернет страници Општине Пожега.

Учесници конкурса имају право увида у поднете пријаве и приложену документацију по утврђивању прелиминарне листе изабраних привредних субјеката, у року од три дана од дана објављивања листе. На прелиминарну листу изабраних привредних субјеката учесници конкурса имају право приговора Комисији у року од осам дана од дана њеног објављивања.

Комисија је дужна да размотри поднете приговоре на прелиминарну листу изабраних привредних субјеката као и да донесе Одлуку о приговору, која мора бити образложена, у року од 15 дана од дана његовог пријема.

О спроведеном поступку Комисија води записник и сачињава Предлог коначне Одлуке о избору привредних субјеката у спровођењу мере енергетске санације и исте доставља Општинском већу на усвајање.

Општинско веће општине Пожега доносиОдлуку о избору привредних субјеката у спровођењу мера енергетске санације у року од 30 дана од дана истека рока за подношење приговора.

Одлука Општинског већа општине Пожега о избору привредних субјеката у спровођењу мера енергетске санације објављује се на огласној табли Општинске управе и званичној интернет страници Општине Пожега.

**X НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Општина ће закључити Споразум о техничкој сарадњи у спровођењу мере са привредним субјектима који буду изабрани.

Након потписивања Споразума о техничкој сарадњи са привредним субјектима, општина расписује јавни конкурс за појединачне пројекте грађана. Грађани су у обавези да приликом конкурисања доставе профактуру/предрачун издат од стране привредог субјекта са листе.

Бесповратна средства се додељују грађанима за соларне панеле капацитета до и једнако 6 kW, а разлику за соларне панеле капацитета преко 6 kW до укупне вредности радова према предрачуну изабраног привредног субјекта сносиће грађанин.

Након избора појединачних пројеката грађана и утврђивања коначног броја корисника по привредном субјекту, општина потписује тројни Уговор о реализацији мера енергетске санације са привредним субјектима и грађанима.

Привредни субјекти су дужни да Комисији у сваком моменту, омогуће контролу реализације активности и увид у сву потребну документацију.

Општина ће вршити пренос средстава искључиво привредним субјектима, као директним корисницима, а не грађанима као крајњим корисницима, али тек након што појединачни крајњи корисник изврши уплату директном кориснику целокупне своје обавезе и након завршетка реализације мере.

Услов да се пренесу средства привредном субјекту је потврда Комисије да су радови изведени како је предвиђено техничком документацијом и предмером и предрачуном које је грађанин предао када је поднео пријаву, као и у складу са записником Комисије о обављеном изласку на терен, а након извршених радова.

Општина ће вршити пренос средстава изабраним привредним субјектима у складу са закљученим уговором. Грађанин ће сам сносити трошкове изведених радова који буду већи од износа субвенције наведене у члану 6. Правилника (максималног износа учешћа ЈЛС).

Привредни субјекти до 01.03.2023. године достављају Општинској управи захтев за исплату средстава за суфинансирање мере енергетске санације по основу обављених радова или извршених услуга. Уз захтев достављају фотокопију издатог рачуна за извршене радове и услуге.

Пренос средстава врши се након што:

1. Комисија изда потврду да су радови изведени како је предвиђено техничком документацијом и предмером и предрачуном који је грађанин предао када се пријавио на Јавни конкурс,
2. грађанин потпише уговор о потпуном снабдевању са нето мерењем са ЕПС снабдевањем (за меру уградње соларних панела),
3. ОДС изда Акт о прикључењу, прикључи купца-произвођача на дистрибутивни систем и упише га у регистар купца-произвођача (за меру уградње соларних панела),
4. Крајњи корисник бесповратних средстава привредном субјекту исплати извршене радове/извршене услуге у износу умањеном за одобрена бесповратна средства.

Средства која се одобре за реализацију појединачних пројеката преносе се привредним субјектима у складу са одредбама Уговора.

На основу захтева за исплату и записника Комисије, Одељење за буџет, финансије и јавне набавке Општинске управе општине Пожега врши исплату из буџета.

**ОПШТИНСКО ВЕЋЕ ОПШТИНЕ ПОЖЕГА**

**01 Број 011-36/22 од 26.08.2022. године**

ПРЕДСЕДНИК ОПШТИНСКОГ ВЕЋА

**Ђорђе Никитовић**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_